Gupta-bestuurders gee nie hul samewerking | Netwerk24
Deur Elise Tempelhoff 10 April 2018 11:50
Die vier sakereddingspraktisyns van die Gupta-maatskappye, waaronder Optimum Coal Terminal, Tegeta Exploration and Resources en Shivas Uranium bring Dinsdagoggend ’n dringende aansoek in die hooggeregshof in Pretoria om ’n interdik te kry teen die bestuurders van die entiteite om hulle toegang te gee tot alle dokumente, asook persele waar dit gehou word.
Die sakereddingspraktisyns, Louis Klopper, Robert Knoop, Juanito Damons en Kgashane Monyela, bring die interdik teen agt bestuurders van Gupta-maatskappye.
George van der Merwe, een van die bestuurders teen wie die sakeredders ’n dringende aansoek bring om hulle te verplig om hul samewerking te gee. Foto: Elise Tempelhoff
Klopper het Maandagaand gesê die bestuurders weier om hul samewerking te gee. Die sakereddingspraktisyns is glo ook verbied om die kantore waar die dokumente aangehou word, binne te gaan.
“Ons bring die interdik, om hulle te verplig om hul samewerking te gee sodat ons duisende mense se poste kan red.”
Die Gupta-maatskappye is in Februarie in sakeredding geplaas.
Die aansoek word gebring teen Ronica Ragavan, Reshma Moopanar, Vidya Mudaliar, Pushpa Ugeshni Govender, George Peter van der Merwe, Mduduzi Joseph Mtshali en Salim Aziz Essa.
Die ander maatskappye onder sakeredding is Islandsite Investments 80 (Pty)Ltd., Koornfontein Mines (Pty) Ltd, VR Laser Services (Pty) Ltd en Confident Concepts (Pty)Ltd.
Meer oor: Shiva Uranium | Optimum Coal | Tegeta Exploration And Resources | Sakeredding | Interdik
Guptas wil appelleer teen uitspraak oor straler
Huur ’n Guptas-paleis!
Guptas: Voortydige uitlewering kan ondersoek kelder